MT Il-Ġurnal Uffiċjali tal-Unjoni Ewropea L 54/11

REGOLAMENT TA' IMPLIMENTAZZJONI TAL-KUMMISSJONI (UE) 2017/360

tat-28 ta' Frar 2017

li jemenda r-Regolament ta' Implimentazzjoni tal-Kummissjoni (UE) Nru 540/2011 fir-rigward tal-kundizzjonijiet għall-approvazzjoni tas-sustanza attiva buprofeżin

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 1107/2009 tal-Parlament Ewropew u tal-Kunsill tal-21 ta' Ottubru 2009 dwar it-tqegħid fis-suq ta' prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (1), u partikolarment it-tieni alternattiva tal-Artikolu 21(3) u l-Artikolu 78(2) tiegħu,

Billi:

(1) Id-Direttiva tal-Kummissjoni 2011/6/UE (2) inkludiet il-buprofeżin bħala sustanza attiva fl-Anness I tad-Direttiva tal-Kunsill 91/414/KEE (3), bil-kundizzjoni li l-Istati Membri kkonċernati jiżguraw li n-notifikatur, li fuq talba tiegħu l-buprofeżin ġie inkluż f'dak l-Anness, jipprovdi aktar informazzjoni ta' konferma fir-rigward tal-fatturi ta' ipproċessar u ta' konverżjoni għall-valutazzjoni tar-riskju għall-konsumatur.

(2) Is-sustanzi attivi inklużi fl-Anness I tad-Direttiva 91/414/KEE jitqiesu li ġew approvati skont ir-Regolament (KE) Nru 1107/2009 u huma elenkati fil-Parti A tal-Anness tar-Regolament ta' Implimentazzjoni tal-Kummissjoni (UE) Nru 540/2011 (4).

(3) Fit-30 ta' Jannar 2013, l-applikant ressaq informazzjoni addizzjonali dwar l-fatturi ta' ipproċessar u ta' konverżjoni lill-Istat Membru relatur, ir-Rejnu Unit, qabel l-iskadenza tal-perjodu ta' żmien previst.

(4) Ir-Renju Unit wettaq valutazzjoni tal-informazzjoni addizzjonali mressqa mill-applikant. Fid-9 ta' Settembru 2014, ressaq il-valutazzjoni tiegħu, fil-forma ta' addendum tal-abbozz tar-rapport ta' valutazzjoni, lill-Istati Membri l-oħra, lill-Kummissjoni u lill-Awtorità Ewropea dwar is-Sigurtà fl-Ikel, minn hawn 'il quddiem magħrufa bħala “l-Awtorità”.

(5) Fit-28 ta' Lulju 2015 il-Kummissjoni kkonsultat lill-Awtorità li ppreżentat il-konklużjoni tagħha dwar il-valutazzjoni tar-riskju tal-buprofeżin (5). L-abbozz tar-rapport ta' valutazzjoni, l-addendum u l-konklużjoni tal-Awtorità ġew analizzati mill-Istati Membri u mill-Kummissjoni fi ħdan il-Kumitat Permanenti dwar il-Pjanti, l-Annimali, l-Ikel u l-Għalf, u ġew iffinalizzati fl-24 ta' Jannar 2017 fil-format tar-rapport ta' analiżi tal-Kummissjoni għall-buprofeżin.

(6) Il-Kummissjoni stiednet lill-applikant biex iressaq il-kummenti tiegħu dwar l-abbozz tar-rapport tar-reviżjoni għall-bupofeżin.

(7) Il-Kummissjoni kkunsidrat li l-informazzjoni addizzjonali pprovduta wriet li taħt kundizzjonijiet ta' pproċessar b'temperatura għolja l-buprofeżin jiġi ddegradat f'diversi metaboliti, inkluż l-anilina. L-anilina hija karċinoġenu li għalih ma jistax jiġi eskluż mekkaniżmu ġenotossiku u għalhekk ma jista' jiġi preżunt l-ebda limitu ta' espożizzjoni aċċettabbli.

(8) Il-Kummissjoni kkonkludiet li l-informazzjoni ta' konferma ulterjuri meħtieġa ma ġietx ipprovduta kompletament u li l-espożizzjoni tal-konsumaturi għall-anilina permezz tal-konsum ta' għelejjel ipproċessati ma tistax tiġi eskluża ħlief billi jiġu imposti aktar restrizzjonijiet. B'mod partikolari, l-użu tal-buprofeżin għandu jkun limitat għal għelejjel li ma jittiklux biss.

(9) Ġie kkonfermat li s-sustanza attiva buprofeżin għandha titqies bħala approvata skont ir-Regolament (KE) Nru 1107/2009. Sabiex tiġi minimizzata l-espożizzjoni tal-konsumaturi għall-anilina huwa madankollu xieraq li jiġu emendati l-kundizzjonijiet ta' użu ta' din is-sustanza attiva.

(10) Għaldaqstant l-Anness tar-Regolament ta' Implimentazzjoni (UE) Nru 540/2011 għandu jiġi emendat skont dan.

(11) L-Istati Membri għandhom jingħataw iż-żmien biex jemendaw jew jirtiraw l-awtorizzazzjonijiet tal-prodotti għall-protezzjoni tal-pjanti li fihom il-buprofeżin.

(12) Rigward il-prodotti għall-protezzjoni tal-pjanti li fihom il-buprofeżin, meta l-Istati Membri jagħtu xi perjodu ta' grazzja f'konformità mal-Artikolu 46 tar-Regolament (KE) Nru 1107/2009, dak il-perjodu għandu jiskadi sa mhux aktar tard mill-21 ta' Ġunju 2018.

(13) Il-miżuri previsti f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DAN IR-REGOLAMENT:

Artikolu 1

Emenda tar-Regolament ta' Implimentazzjoni (UE) Nru 540/2011

L-Anness tar-Regolament ta' Implimentazzjoni (UE) Nru 540/2011 huwa emendat skont l-Anness ta' dan ir-Regolament.

Artikolu 2

Miżuri tranżitorji

Fejn hu meħtieġ, l-Istati Membri għandhom, b'konformità mar-Regolament (KE) Nru 1107/2009 jemendaw jew jirtiraw l-awtorizzazzjonijiet eżistenti għall-prodotti għall-protezzjoni tal-pjanti li fihom il-buprofeżin bħala sustanza attiva sa mhux aktar tard mill-21 ta' Ġunju 2017.

Artikolu 3

Perjodu ta' grazzja

Kull perjodu ta' grazzja li jagħtu l-Istati Membri skont l-Artikolu 46 tar-Regolament (KE) Nru 1107/2009 għandu jkun qasir kemm jista' jkun u għandu jiskadi sa mhux aktar tard mill-21 ta' Ġunju 2018.

Artikolu 4

Dħul fis-seħħ

Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, it-28 ta' Frar 2017. Għall-Kummissjoni Il-President Jean-Claude JUNCKER

(1) ĠU L 309, 24.11.2009, p. 1.

(2) Id-Direttiva tal-Kummissjoni 2011/6/UE tal-20 ta' Jannar 2011 li temenda d-Direttiva tal-Kunsill 91/414/KEE biex tinkludi l-buprofeżin bħala sustanza attiva (ĠU L 18, 21.1.2011, p. 38).

(3) Id-Direttiva tal-Kunsill 91/414/KEE tal-15 ta' Lulju 1991 li tikkonċerna t-tqegħid fis-suq ta' prodotti għall-protezzjoni tal-pjanti (ĠU L 230, 19.8.1991, p. 1).

(4) Ir-Regolament ta' Implimentazzjoni tal-Kummissjoni (UE) Nru 540/2011 tal-25 ta' Mejju 2011 li jimplimenta r-Regolament (KE) Nru 1107/2009 tal-Parlament Ewropew u tal-Kunsill f'dak li għandu x'jaqsam mal-lista ta' sustanzi attivi approvati (ĠU L 153, 11.6.2011, p. 1).

(5) Conclusion on the peer review of the pesticide risk assessment for the active substance buprofezin in light of confirmatory data. EFSA Journal 2015; 13(8): 4207, 24 pp. doi: 10.2903/j.efsa.2015/4207